เงินไหลออก1.43หมื่นล.มีปัจจัยหนุน
ธปท.เผยเดือน ต.ค. เงินทุนไหลออกสุทธิ 1.43 หมื่นล้านบาท
3 ธ.ค. 2555

ธปท.เผยเดือน ต.ค. เงินทุนไหลออกสุทธิ 1.43 หมื่นล้านบาท 
ธนาคารแห่งประเทศไทย (ธปท.) รายงานดุลบัญชีเงินทุนและเงินทุนเคลื่อนย้ายล่าสุดในเดือน ต.ค.ปีนี้ว่า มีเงินไหลออกสุทธิ 467 ล้านเหรียญสหรัฐ หรือประมาณ 1.43 หมื่นล้านบาท เนื่องจาก 3 ปัจจัย ได้แก่ 1.นักลงทุนไทยออกไปลงทุนโดยตรง และลงทุนในหลักทรัพย์ในต่างประเทศ 2.มีการชำระคืนเงินกู้ยืมระยะสั้นที่ครบกำหนดของสาขาธนาคารพาณิชย์ต่างประเทศ 
3.การลดการลงทุนของนักลงทุนต่างชาติในพันธบัตรของ ธปท.ที่บางส่วนครบกำหนดไถ่ถอน แต่การเข้ามาลงทุนในพันธบัตรรัฐบาลและการลงทุนโดยตรงของนักลงทุนต่างชาติยังเพิ่มขึ้นต่อเนื่อง ส่งผลให้ภาพรวมเงินทุนเคลื่อนย้ายมีความสมดุลมากขึ้นเมื่อเทียบกับเดือนก่อนหน้า 
ทั้งนี้ ภาคธนาคารกลางมีเงินไหลออกสุทธิ 379 ล้านเหรียญสหรัฐ หรือประมาณ 1.16 หมื่นล้านบาท ภาคสถาบันรับเงินฝากมีเงินไหลออกสุทธิ 906 ล้านเหรียญสหรัฐ หรือประมาณ 2.78 หมื่นล้านบาท สำหรับภาครัฐบาลมีเงินไหลเข้าสุทธิ 312 ล้านเหรียญสหรัฐ หรือประมาณ 9,578 ล้านบาท
ด้านนายประสาร ไตรรัตน์วรกุล ผู้ว่าการ ธปท. กล่าวว่า นับตั้งแต่สหรัฐออกมาตรการผ่อนปรนเชิงปริมาณรอบที่ 3 (คิวอี 3) รวมถึงดำเนินนโยบายดอกเบี้ยต่ำ 0-0.25% ไม่ได้ทำให้เงินทุนต่างชาติไหลเข้าไทยจนผิดปกติ และไม่ได้น่าห่วงมากเหมือน 2 ครั้งที่ผ่านมา แต่ ธปท.ยังต้องติดตามดูแลต่อไป